Lav et referat af nedenstående tekst:

Tekst:
Den berygtede skrothandler Kenneth Haastrup fra Aggersund og hans hustru skal torsdag for byretten i Aalborg. Parret er sigtet for syv overtrædelser af planloven og byggeloven, fordi de, trods påbud fra kommunen, ikke har ryddet deres ejendom for ikke-indregistrerede biler og skrot. Sagerne stammer fra 2019, hvor Vesthimmerland Kommune gentagne gange har bedt parret rydde op. Nu risikerer de bøder på 60.000 kroner og 10.000 kroner for hver måned, der går, indtil forholdene er bragt i orden. - Det er helt til grin Kenneth Haastrup har onsdag kun skuldertræk til overs for sigtelsen, men han møder gerne op i retten, siger han. -	Det er helt til grin. De har intet at have det i, og det ved de godt. Vi har prøvet det flere gange før. Bliver vi dømt, tager vi den til landsretten, og der vinder vi. Det er jeg helt sikker på, siger han. Kenneth Haastrup fastholder, han har loven på sin side, i spørgsmålet om de mange ikke-indregistrerede biler og andet skrot, han i en årrække har opmagasineret flere steder i byen Aggersund. Vil ikke betale regning I marts i år fjernede Vesthimmerlands Kommune en del af Kenneth Haastrups biler og affald fra hans ejendom. Efterfølgende blev han præsenteret for en regning for arbejdet, der blev udført under politibeskyttelse. -	Det kan de godt glemme alt om, siger han, for det er lige omvendt. Det er mig, der skal have erstatning for de biler og det ting, der har fjernet fra min grund, siger han. Skrothandleren erkender, at han bevæger sig på kanten af lovgivningen, men på den rigtige side, hævder  han. -	Jeg kører den altid til smertegrænsen, men jeg kører ikke ret meget over, for så bliver du dolket. Det er lidt, ligesom når man kører bil. Man kører lige lidt hurtigere end tilladt, og så får man en bøde en gang imellem, og sådan er det med alting, siger han. Om retten er enig i den udlægning vil vise sig i den kommende tid, hvor Byretten i Aalborg har afsat tre retsdage til sagen.

Referat:
Kenneth Haastrup, der driver skrothandel i  Aggersund, har i årevis ligge i slagsmål med Vesthimmerlands Kommune om opmagasinering af blandt andet gamle biler. Torsdag står han og hustruen tiltalt ved retten i Aalborg som en foreløbig kulmination i sagen.